জামিনে জেলমুক্ত আসারাম! চিন্তায় দিন কাটছে নির্যাতিতার পরিবারের

ওয়েব ডেস্ক: স্বঘোষিত ধর্মগুরু আসারাম বাপুকে (Asaram Bapu) আবারও অন্তর্বর্তী জামিন (Interim Bail) দিয়েছে গুজরাত হাইকোর্ট (Gujarat High Court)। কিন্তু আসারাম বাপুর জামিনের খবরে ভয়ে ঘুম উড়ছে যোধপুরের নির্যাতিতার পরিবারের। ২০১৩ সালে জোধপুরের আশ্রমে এক কিশোরীকে ধর্ষণের দায়ে দোষী সাব্যস্ত হন তিনি। তাঁকে যাবজ্জীবন কারাদণ্ডের (Life Imprisonment) সাজা শোনায় আদালত। কিন্তু একাধিকবার অসুস্থতার অজুহাতে জামিন পেয়েছেন আসারাম বাপু।

সম্প্রতি, জানুয়ারি মাসে আবার সুপ্রিম কোর্ট (Supreme Court) তাঁকে অন্তর্বর্তী জামিন দেওয়া হয়। সেই জামিনের মেয়াদ ৩১ মার্চ শেষ হওয়ার কথা ছিল। তবে এর মাঝে গুজরাত হাইকোর্টে তাঁর আইনজীবী আরও তিন মাসের জন্য জামিন বৃদ্ধির জন্য আবেদন করেন। এই আবেদন শুক্রবার মঞ্জুর হয়।

আরও পড়ুন: নাবালিকাকে গণধর্ষণ! নারকীয় ঘটনার সাক্ষী ইউপির বরেলি স্টেশন

এদিকে আদালতের এই সিদ্ধান্তে হতবাক নির্যাতিতার পরিবার। আসারাম বাপু জামিন পেতেই নির্যাতিতার বাবা ক্ষোভ প্রকাশ করে বলেন, “প্রথমে সাত দিন, তার পর ১২ দিন, তার পর আড়াই মাস, আর এখন তিন মাস! আমরা কি কখনো সুবিচার পাব? আমাদের আইনজীবীও আমাদের প্রতারণা করেছেন। তিনি জামিনের বিরোধিতা করলেন না। আমরা অসহায় বোধ করছি।”

অন্যদিকে আবার আসারামের সমর্থকদের বিরুদ্ধে হুমকির অভিযোগ তুলেছে নির্যাতিতার পরিবার। তাঁদের দাবি, আসারামের জেলমুক্তির পর থেকেই তাঁর অনুগামীরা দাবি করছে যে তিনি আর জেলে ফিরবেন না। এতে তাঁদের নিরাপত্তার আশঙ্কা আরও বেড়েছে। যদিও প্রশাসনের তরফে নির্যাতিতার পরিবারকে নিরাপত্তা দেওয়ার জন্য বাড়িতে এক নিরাপত্তারক্ষী ও দু’জন বন্দুকধারী মোতায়েন করা হয়েছে। বসানো হয়েছে সিসিটিভি ক্যামেরাও। কিন্তু তাতেও যেন স্বস্তি খুঁজে পাচ্ছে না নির্যাতিতার পরিবার।